Esimerkiksi rappukäytäviä ja talojen julkisivuja töhrivät ilkivallantekijät jäävät harvoin kiinni verekseltään. Jälkikäteen tekijää on enää vaikea selvittää, joten poliisi toivookin, että silminnäkijät puuttuisivat tilanteeseen heti. Tekijän voi ottaa itse kiinni, jos poliisi ei ehdi paikalle ajoissa.

Hälytyskeskukseen kannattaa ottaa yhteyttä välittömästi, jos sattuu näkemään töhrijän työssään. Poliisin ohje on, että tapahtumasta ilmoitetaan viranomaisille mahdollisimman nopeasti, mutta tilanteessa voi olla myös astetta aktiivisempi.

– Jos poliisin apua ei ole nopeasti saatavilla ja töhrijä on poistumassa, niin hänet voi ottaa kiinni. Yleistä kiinniotto-oikeutta voidaan käyttää myös lievään vahingontekoon syyllistyneeseen, kertoo komisario Leo Tusa Lounais-Suomen poliisista.

Töhrimisestä seuraa suuri lovi kukkaroon

Tusan mukaan töhriminen on vakava ongelma ja se aiheuttaa mittavia taloudellisia menetyksiä.

– Esimerkiksi VR:lle aiheutui vuonna 2009 kuluja noin 1,1 miljoonaa euroa, kun junia ja vaunuja töhrittiin. Yksittäisissä tapauksissa tavalliselle kansalaiselle voi tulla yllätykseksi, kuinka kalliiksi töhriminen voi hänelle tulla. Muutaman satasen maalauskeikka voi tuntua nuoren kukkarossa, sillä nuoriahan nämä töhrijät yleensä ovat, Tusa toteaa.

Omien jälkien siivoaminen toimii yhdyskuntapalveluna

Tusan mukaan nuoret ovat joissakin tapauksissa voineet sovitella rangaistustaan hoitamalla itse jälkiensä siivouksen ja pintojen uudelleenmaalauksen.

– Rangaistus on silloin vähän kuin yhdyskuntapalvelua. Samalla keskustellaan ja tekijä huomaa minkälaisia vaikutuksia töhrimisestä seuraa.

Yleisin rangaistus lievästä vahingonteosta on sakkorangaistus. Vahingonteosta ja törkeästä vahingonteosta voidaan määrätä myös vankeusrangaistukseen.